Kraamverlof vir stilgeboorte? - Jou Werk | Solidariteit WêreldJou Werk | Solidariteit Wêreld
Tuis › AF › Kraamverlof vir stilgeboorte?
Kraamverlof vir stilgeboorte?
Ek het onlangs met 'n interessante vraag te doen gehad: "Ek het onlangs geboorte geskenk aan 'n baba. Dit was ongelukkig 'n stilgeboorte. Is ek op enige kraamverlof geregtig?"
Hierdie vraag kan wel in die oë van baie mense met 'n uitsonderlike situasie te make hê, maar dit kom gereeld voor en dit word dikwels weens onkunde oor die wet verkeerd hanteer. Die wet wat hier ter sprake is, is die Wet op Basiese Diensvoorwaardes. Dié wet, tesame met die Grondwet van Suid-Afrika, stel ten doel om die regte van die swanger vrou in die werkplek te beskerm.
Artikel 25 van die Wet op Basiese Diensvoorwaardes maak voorsiening vir die volgende:
Eerstens bepaal hierdie artikel dat 'n werknemer geregtig is op kraamverlof van vier opeenvolgende maande. 'n Werknemer kan te eniger tyd binne vier weke voor die verwagte datum van geboorte met kraamverlof gaan, of op 'n datum wat 'n mediese praktisyn of vroedvrou sertifiseer as noodsaaklik vir die gesondheid van die werknemer of ongebore baba. Hierdie artikel bepaal verder dat geen werknemer vir ses weke ná die geboorte van haar kind mag werk nie. Die uitsondering is weereens dat as 'n mediese praktisyn of vroedvrou sertifiseer dat die werknemer geskik is om terug te keer werk toe, sy wel vroeër mag terugkeer.
Wat betref die kennisgewing van voorneme om met kraamverlof te gaan, bepaal die artikel dat die kennisgewing op skrif moet wees en gegee moet word ten minste vier weke voor die aanvang van die kraamverlof of wanneer dit ook al redelikerwys moontlik is. In hierdie kennisgewing moet die werknemer aandui wanneer sy van plan is om op kraamverlof te gaan en ook wanneer sy beplan om terug te keer werk toe.
Die artikel bepaal voorts dat indien 'n werknemer gedurende die derde trimester van haar swangerskap 'n miskraam het of 'n stilgebore baba baar, sy geregtig is op ses weke kraamverlof. Hierdie kraamverlof begin op die dag van die miskraam of stilgeboorte. Die werkgewer kan dus nie die tydperk voor die miskraam of stilgeboorte (wat minder as vier weke is) waartydens die moeder op kraamverlof was van haar jaarlikse verlof aftrek nie.
'n Werknemer is dus na 'n stilgeboorte op ses weke kraamverlof geregtig. Enige kraamverlof wat voor die stilgeboorte geneem is, word steeds as kraamverlof geag en dit is bykomend tot die ses weke ná die stilgeboorte.
Dié onderskeid kan dalk onbenullig klink, maar dit is belangrik dat 'n werkgewer hierdie verlof as kraamverlof en nie as siekteverlof nie klassifiseer. Die werknemer se siekteverlof, wat oor 'n tydperk van drie jaar strek, word nie daardeur geraak nie.
Elke swanger werknemer moet dus die volgende onthou:
Jy is geregtig op vier maande kraamverlof.
Kraamverlof mag geneem word vanaf enige tydstip binne vier weke voor die verwagte geboortedatum.
Jy mag nie binne ses weke ná die geboortedatum terugkeer werk toe nie.
Kennisgewing van voorneme om met kraamverlof te gaan, moet ten minste vier weke voor die tyd gegee word en moet die presiese tydperk van die kraamverlof aandui.
Indien jy gedurende die laaste trimester 'n miskraam het of die baba stilgebore word, is jy geregtig op ses weke kraamverlof ná die tyd.
Indien u enige verdere vrae rondom kraam-, siekte- of jaarlikse verlof het, kan u by Solidariteit aansluit en deur ons kundiges geadviseer word.